Unión del Pueblo Navarro (UPN) talde parlamentarioari atxikitako foru parlamentari Miguel Bujanda Cirauqui jaunak 11-25/PES-00304 galdera-sorta egin du, idatziz erantzun dakion, Nafarroako Gobernuak Ebroren arroko 2022-2027 Plan Hidrologikoaren proiektuari aurkeztutako alegazioen edukiari, oinarriei eta emaitzei buruz. Bada, Nafarroako Gobernuko Lurralde Kohesiorako kontseilaria naizen aldetik, honako hau jakinarazten dut galderei erantzunez:
1. Nafarroako Gobernuko zer departamentu, unitate tekniko edo organo arduratu da Ebroren arroko 2022-2027 Plan Hidrologikoaren proiektuari aurkeztutako alegazioak idazteaz?
Nafarroako Lurralde Kohesiorako Departamentua eta Nafarroako Ureztalurrak.
Halaber, zer irizpide tekniko, juridiko edo politiko baliatu zen alegazio horiek prestatzean?
Nafarroako interesak defendatzea gure Komunitatean sortutako ur-baliabidearen aprobetxamendu onenaren ikuspegitik, Arroko Erakundearen plangintza hidrologiaren barruan.
2. Nafarroako Gobernuak zer jarrera aldeztu du Ebroko Konfederazio Hidrografikoaren aitzinean Nafarroako Ubidearen eremu ureztagarria murrizteari eta haren emakida-zuzkidura jaisteari dagokienez?
Nafarroako Gobernuak Ebroko Konfederazio Hidrografikoaren aitzinean duen jarrera hauxe da: ureztatzeko ur-zuzkidurak eman behar dira benetako premien arabera, uren banaketa onena eta bidezkoena egon dadin, betiere ureztalurren azalera ahalmena galtzea saihestuta, Nafarroako ubideko eremu ureztagarrien digitalizazio eta efizientzia handia dela kausa. Orobat, Esatik zuzkidura handitzeko eskatu da, urtegia handitu ondotik.
Nafarroako Gobernuak kontraproposamen edo erreserba espliziturik planteatu al du?
Proposatzen da oraingo emakidari eustea, 5.864 m3/ha urteko batez besteko zuzkidurarekin, Nafarroako ubidearen sistemako ureztalurren azalera osoa 57.976 ha-koa izan dadin.
3. Alegazioetan zergatik ez da jaso Nafarroako Ubideari jada konektatuta dauden ureztalur tradizionalei dagokien bolumena (Lodosakoa, Cárcarrekoa eta beste)?
Ureztatzaileen Komunitateak Nafarroako Ureztatzaileen Komunitate Orokorrean sartzeko eta zegozkien ibaietatik ura ponpatzen zuten ureztatzeko komunitate gisa baja emateko prozesuan daude; baja ez dute gaur gaurkoz jakinarazi oraindik.
Gobernuaren ustez, bolumen horrek emakida sendotuaren parte izan behar al du?
Nafarroako Gobernuaren helburua da Nafarroako ureztalurrak modernizatzea Ureztalurren Foru Planaren bitartez, oraingo emakidak galdu gabe.
4. Nafarroako Gobernuak zer jarrera izan du zehazki Esako urtegiaren handiagotzeari dagokionez eta Nafarroari urtegi horretan proportzioan legokiokeen ur-erreserbari dagokionez?
Nafarroako Gobernuak Esa handitzea babesten du, ura baliabide urria baita, eta zuzen ahiz ekitatiboki biltegiratu eta kudeatu beharrekoa. Urtegia handitu ondotik Esako urtegitik izanen diren bolumen berrien informazioa eskatu da.
Erreserba hori formalki eskatu al zaio Ebroko Konfederazio Hidrografikoari?
2028-2033 aldirako Ebroren Plan Hidrologikoaren laugarren zikloaren jendaurreko aurkezpenean egindako alegazio bidez eskatu da.
5. Plan Hidrologikoari egindako alegazioetan zergatik ez da ez jaso ez defendatu Nafarroako Ubidearen Bigarren Fasearen Eremu Osagarriei buruzko plana garatzea, abenduaren 23ko 81/2020 Foru Dekretuan onetsi zenaren arabera?
Aleazioa Nafarroako ubide osorako egiten da, barne hartuta haren eremu ureztagarri guztiak.
Gobernuak aktibatuko al du tresna hori prozesuaren hurrengo faseetan?
81/2020 Foru Dekretuak eremu osagarriak jasotzen ditu Nafarroako Foru Komunitateko Ureztalurren Planaren jardueren zerrendan, eta egin beharreko jarduerak onura publiko eta interes orokorrekotzat jotzen ditu. Eta Nafarroako Ubideko eremu ureztagarriak garatzeko planetan jasota daude.
6. Nafarroako Gobernuak aurkeztutako zer alegazio errefusatu ditu jada Ebroko Konfederazio Hidrografikoak?
Ebroko Konfederazio Hidrografikoan aurkeztutako alegazioari ez diote oraindik erantzun.
Gobernuak zer neurri edo ekimen abiaraziko du errefus horren ondoren, bereziki foru erkidegoaren interesen defentsan?
Ez dute baztertu, ez baita oraindik erantzunik egon.
Hori guztia jakinarazten dizut, Nafarroako Parlamentuko Erregelamenduaren 215. artikuluan xedatutakoa betez. Horrez gain, datuak babesteko legedian ezarritakoarekin bat, Nafarroako Parlamentuko Erregelamenduaren 14. artikuluan jasotako xedeetarako soilik erabiltzen ahalko da emandako edukia, eta betebeharra egonen da Datu pertsonalak babesteari eta eskubide digitalak bermatzeari buruzko abenduaren 5eko 3/2018 Lege Organikoan ezarritakoari men egiteko.

